Olli Rehn ei pidä taantumaa todennäköisenä euroalueella

Suomen Pankin pääjohtaja Olli Rehn puhuu mieluummin talouskasvun hidastumisesta, jonka kestosta ei ole tietoa.

Euroalueen suuriin haasteisiin kuuluvat Rehnin mukaan rakenneuudistukset, kuten pankkiunioni jonka toteuttaminen on vielä kesken, Suomen Pankin pääjohtaja Olli Rehn sanoi Reutersin haastattelussa.­

Suomen Pankin pääjohtaja Olli Rehn ei pidä taantumaa euroalueella todennäköisenä, vaan puhuu mieluummin kasvun hidastumisesta. Tämän hidastumisen kestoa ei ole kuitenkaan tällä hetkellä tiedossa.

Ensi viikolla Euroopan keskuspankki julkistaa uudet talousennusteet, missä yhteydessä pohditaan rahapolitiikan välineistöä. Rehnin mukaan nykyinen rahapoliittinen elvytys on kuitenkin periaatteessa riittävällä tasolla.

Nykyinen kauppapoliittinen tilanne on yksi avoin tekijä. Nyt on kysymys siitä ulottuuko kauppasodan vaikutus tuotantoketjuihin esimerkiksi teknologiassa.

– Kauppasodat ovat aiheuttaneet epävarmuutta ja vähentäneet luottamusta maailmantalouteen, Rehn sanoi uutistoimisto Reutersin haastattelussa tänään.

Pitkään hitaana jatkunut inflaatio liittyy talouden yleiseen tilanteeseen. Tämän takia Euroopan keskuspankin pitäisi asettaa Rehnin mukaan pitkän aikavälin strategiansa uudelleen tarkasteluun.

Hänen mukaansa hallituksilla tulisi kernaasti olla suurempi rooli eurotalouden elvyttämisessä, kun nyt vastuu on jäänyt pitkälti keskuspankkien harteille. Finanssikriisin aikana keskuspankkien rooli korostui ja tämän jälkeen tilanne on jatkunut.

Italia on kertonut hakevansa paikkaa EKP:n johtokunnassa ja kaavailee esittävänsä siellä suunnitelman, jossa EKP ostaisi joukkovelkakirjoja, joilla rahoitettaisiin erilaisia infrastruktuuriprojekteja.

Rehn kertoi suhtautuvansa tähän suunnitelmaan torjuvasti, vaikka totesi ymmärtävänsä pitkään hitaasta talouskasvusta kärsineen Italian tukalaa tilannetta.

Euroalueen suuriin haasteisiin kuuluvat Rehnin mukaan rakenneuudistukset, kuten pankkiunioni jonka toteuttaminen on vielä kesken. Myös euroalueen pääomamarkkinoita pitäisi vahvistaa, koska Britannian brexit uhkaa heikentää niitä.

– Monista syistä tarvitsemme suuremmat ja likvidimmät pääomamarkkinat, Rehn sanoi.

Olli Rehnin nimi on ollut esillä spekulaatioissa Euroopan keskuspankin uudeksi pääjohtajaksi.